Duško Kuliš

**Duško Kuliš** (rođen 7. februara 1960) jest bosanskohercegovački i hrvatski pjevač narodne muzike, kompozitor i tekstopisac.

## Biografija 
Rođen je 7. februara 1960. u Kreševu (SR Bosna i Hercegovina, SFRJ). Od starijeg brata nasljeđuje harmoniku, a već u osnovnoj školi svira na priredbama. U osmom razredu osnovne škole svira i svoju prvu Novu godinu u lokalnom hotelu. Pohađa gimnaziju u Kiseljaku, gdje piše pjesme, pjeva i svira klavijature u grupi Feniksi. U srednjoj školi upoznaje Seju Pitića i zahvaljujući tom prijateljstvu ulazi u svijet narodne pjesme, starogradske i romanse. Završava gimnaziju i upisuje se na Filozofski fakultet u Sarajevu, gdje je studirao germanistiku. Zahvaljući činjenici da je njegov brat Dragan svirao u Narodnom orkestru RT Sarajevo upoznaje ključne ljude kao što su Blagoje Košanin, Haris Džinović, Vasko Pokrajčić, Mirsad Ibrić, Slobodan Vidović, Omer Pobrić i drugi. Polaže audiciju na RT Sarajevo, te za arhiv snima dvadesetak pjesama, među kojima su "Ne klepeći nanulama" i "Još ne sviće rujna zora", dok je klavir svirao Ismet Alajbegović Šerbo.

Festival narodne muzike Ilidža u to vrijeme bio je mjera vrijednosti na prostoru bivše Jugoslavije. Kuliš je kao debitant otpjevao pjesmu "Sreli smo se kad lišće zažuti" te osvojio nagradu za debitanta godine i nagradu stručnog žirija. Sljedeća "Ilidža" bila je presudna. Nastupa sa pjesmom Harisa Džinovića "Ti meni lažeš sve". Kuliš i pjesma doživljavaju neviđenu popularnost. Zbog tog uspjeha Jugoton daje šansu mladom izvođaču za snimanje prvog albuma. Pjesme za taj album pisali su Blagoje Košanin ("Nisu moje godine za tebe"), Haris Džinović ("Ti meni lažeš sve", "Hladno je, ugrij me") i Nusret Radončić. Drugi album obilježava pjesma Blagoja Košanina i Josipa Sliška ("Bez tebe je gorko vino"). Na trećem albumu najveći hit bila je autorska pjesma "Suzo moja suzana", a proglašena je i pjesmom te godine.

Nakon ovih uspjeha slijedie su koncertne turneje i nastupi po bivšoj Jugoslaviji, a najčešći "cimeri" na turnejama bili su Duško Kuliš i Halid Bešlić. Potvrdu vrijednosti Duška Kuliša i njegovih pjesama dao je tada poznati pjevač narodnih pjesama Toma Zdravković pozvavši ga kao jedinog gosta u svom posljednjem televizijskom šou-programu.

U godinama poslije rata sa splitskim aranžerom Ivom Lesićem snima album *Imaš li dušu*. Pjesma "Još mi nije četrdeseta", koju je napisao noć prije 40. rođendana, postaje veliki hit. Ne mogavši da okupi grupu dobrih muzičara vraća se "Korg" klavijaturi te obilazi diskoteke i pravi odličan posao s narodnjacima u Hrvatskoj, Bosni i Hercegovini i dijaspori. Tu se rodila ideja za snimanje mikseva. Izdavačka kuća Croatia Records obara sve rekorde prodaje s *Megamixom*, *Super megamixom* i *Megamixom 2004.* U Zagrebu i okolini u to vrijeme na koncertima Duška Kuliša za manje od pola godine broj posjetilaca bio je veći od 50.000. Na koncertu u Splitu bilo je više od 15.000 posjetilaca. U vremenu koje slijedi objavljeni su albumi *Otkopčano-zakopčano* te *Eto pitaj pola grada* u izdanju Croatia Recordsa. Naredno razdoblje karijere vezano je uz intenzivan autorski rad, gdje se Kuliš kao tekstopisac i kompozitor približava brojci od oko 200 objavljenih autorskih pjesama, što svojih, što za druge izvođače. Tu se rađa i ideja o osnivanju vlastite muzičke produkcije "Du Dubaja". U proteklih desetak godina objavio je tri autorska albuma u izdanju BN Musica: *Nije srce na prodaju*, *Na Dunavu* te posljednji *Moja jesen i njeno proljeće*.

## Diskografija 
mini|Kuliš 2009.
### Studijski albumi 
* 1983. *Nisu moje godine za tebe*
* 1985. *Priđi mi bliže*
* 1987. *Nemirna ljubav*
* 1988. *Kako ću bez tebe*
* 1990. *Ako jednom poželiš da odeš*
* 1993. *Kaži nebo*
* 1994. *Ne zovi me u zoru*
* 1996. *Ne palite za mnom svijeću*
* 1999. *Imaš li dušu*
* 2000. *Megamix*
* 2001. *Super Megamix*
* 2002. *Umri muški*
* 2004. *Megamix 2004*
* 2005. *Otkopčano-zakopčano*
* 2008. *Eto pitaj pola grada*
* 2009. *Nije srce na prodaju*
* 2013. *Na Dunavu*
* 2018. *Moja jesen i njeno proljeće*

## Vanjski linkovi 
* Zvanični sajt

Kategorija:Rođeni 1960.
Kategorija:Biografije, Kreševo
Kategorija:Bosanskohercegovački pjevači
Kategorija:Bosanskohercegovački muzičari
Kategorija:Živi ljudi